Geskep op 10 Januarie 2020
Geskep op 02 Julie 2019
VKB BELEGGINGS EIENDOMS BEPERK ("VKB") BEKOM 21% AANDEELHOUDING IN BKB BEPERK ("BKB")
Dit is met groot opgewondenheid dat die Direksie van VKB Beleggings (Edms.) Bpk. bekend maak dat VKB na suksesvolle onderhandelings ooreenkomste aangegaan het waarvolgens VKB 21,05% van die uitgereikte aandele in BKB aangekoop het. BKB en VKB het voorts ooreengekom om met mekaar in gesprek te tree rakende 'n moontlike geleentheid om sinergieë tussen hul onderskeie besighede en/of sekere van hul bedrywighede te ondersoek gedurende die gesprekvoeringsperiode wat sal eindig op 29 Februarie 2020, as 'n gesamentlike poging om 'n gepaste struktuur vir 'n potensiële kombinasie transaksie te ondersoek. Indien die partye nie ooreenkoms bereik gedurende hierdie tydperk nie, het BKB die reg om die BKB aandele wat deur VKB gehou word, terug te koop, en VKB het eweneens 'n soortgelyke reg om die aandele in BKB weer aan BKB terug te verkoop.
In terme van die ooreenkoms het VKB die reg om gedurende die gesprekvoeringstydperk verdere aandele te bekom van BKB aandeelhouers wat hul aandele te koop aanbied, onderworpe daaraan dat VKB se aandeelhouding nie 30% van die uitgereikte aandele in BKB sal oorskry sonder die toestemming van die meerderheid van die direkteure van BKB nie, en teen 'n prys van ten minste R16 per BKB aandeel.
Wat betref verteenwoordiging, is ooreengekom dat, vir solank as wat VKB ten minste 20% van die uitgereikte aandele in BKB hou, twee toepaslike gekwalifiseerde en ervare genomineerdes van VKB op die Direksie van BKB aangestel sal word. Mnre Paul Carshagen en Koos van Rensburg is deur VKB se Direksie genomineer vir hierdie doel.
Mnr. Paul Carshagen, Voorsitter van die Direksie van VKB Beleggings (Edms) Bpk, het die transaksie soos volg beskryf:
"VKB is 'n trotse landbou-besigheid wat aan die landbou-produsente behoort en wat 'n ryke geskiedenis van 100 jaar het. VKB het 'n strategiese doelwit om betrokke te raak in die lewendehawe-bedryf aangesien die meeste van ons produsente-aandeelhouers se boerderye 'n groot lewendehawe-komponent insluit. Die geleentheid vir VKB om in BKB te belê maak dit moontlik om hierdie strategiese doelwit te bereik.
Dit bied egter veel meer as net 'n finansiële belegging, aangesien dit die moontlikheid skep om die sinergieë wat tussen VKB en BKB bestaan, verder te ondersoek en tot die voordeel van landbou-produsente in Suid-Afrika asook die aandeelhouers van VKB en BKB te ontgin.
Die groter geografiese gebied wat beide maatskappye bedien, bied die geleentheid om op elkeen van die maatskappye se sterk punte te fokus en van mekaar se kundigheid te leer en mekaar se besighede aan te vul. Die twee maatskappye se markte skep ook die potensiaal vir groter bemarkingsgeleenthede vir hul onderskeie produkte.
VKB is dankbaar vir die geleentheid om met hierdie belegging uitvoering te kon gee aan sy strategiese doelwit en kon beswaarlik 'n beter "vennoot" gekry het as nog 'n trotse 100 jaar-oue besigheid soos BKB om saam die grondslag te lê vir die volgende 100 jaar. Ons sien uit na 'n goeie verbintenis."
Volg die skakel vir die volledige gesamentlike persverklaring uitgereik deur die Direksies van BKB en VKB.